Пол Верлен
Небе спокойно синее вън…

Част 0 от „Мъдрост“

Превод от френски: Кирил Кадийски, 1994

chitanka.info

Небе спокойно синее вън

над всяка стряха.

Дървото с клони — ей там отвън —

цял ден ми маха.

Звъни камбана като насън,

вечерен здрач е.

И тъжна птица като насън

в листата плаче.

О, Боже, Боже, добре е там —

сред мирни хора.

Долита глъчка при мен оттам —

откъм простора.

— Какво направи? Ти плачеш сам.

Ни капка радост.

Какво — кажи ми — направи сам

със свойта младост?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.